**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2009 M. VASARIO 26 D. SPRENDIMO NR. T2-56 „DĖL KAINŲ UŽ ATLYGINTINAI TEIKIAMAS PASLAUGAS KLAIPĖDOS MIESTO PEDAGOGŲ ŠVIETIMO IR KULTŪROS CENTRE NUSTATYMO“ PAKEITIMO“ PROJEKTO**

1. **Projekto rengimą paskatinusios priežastys.** Sprendimo projektas parengtas todėl, kad Klaipėdos miesto pedagogų švietimo ir kultūros centras (toliau – Centras), organizuodamas kvalifikacijos tobulinimo seminarus, kursus ir kitus pedagogų profesinio tobulėjimo renginius (toliau – kvalifikaciniai renginiai), atlygintinų paslaugų tiesiogiai neteikia. Centras Lietuvos Respublikos viešųjų pirkimų įstatymo nustatyta tvarka samdo lektorius ir kitus kvalifikacinių renginių vykdytojus, todėl Klaipėdos miesto savivaldybės tarybos nustatytos fiksuotos kainos neatitinka realios situacijos.
2. **Parengto projekto tikslai ir uždaviniai.** Teikiamo sprendimo projekto tikslas – užtikrinti atitikimą teisės aktų reikalavimams. Uždavinys – pripažinti netekusiu galios Klaipėdos miesto savivaldybės tarybos 2009 m. vasario 26 d. sprendimo Nr. T2-56 „Dėl kainų už atlygintinai teikiamas paslaugas Klaipėdos miesto pedagogų švietimo ir kultūros centre nustatymo“ 1 punktą su visais pakeitimais ir papildymais.
3. **Kaip šiuo metu yra teisiškai reglamentuojami projekte aptarti klausimai.** Klaipėdos miesto savivaldybės tarybos 2009 m. vasario 26 d. sprendimu Nr. T2-56 „Dėl kainų už atlygintinai teikiamas paslaugas Klaipėdos miesto pedagogų švietimo ir kultūros centre nustatymo“ nustatytos fiksuotos kainos vienam asmeniui už vienos dienos seminarą, vieną kursų valandą, Europos kompiuterio vartotojo (ECDL) ir kvalifikacijos tobulinimo pažymėjimų įgijimą.
4. **Kokios numatomos naujos teisinio reglamentavimo nuostatos ir kokių rezultatų laukiama.** Patvirtinus šį sprendimo projektą, Centras ir toliau vykdytų nuostatuose nustatytas funkcijas. Kvalifikacinių renginių kainos priklausytų nuo viešųjų pirkimų rezultatų, kaip tai nustato teisės aktai. Kvalifikacijos tobulinimo pažymėjimai klausytojams būtų išduodami nemokamai, tačiau jų įsigijimo išlaidos būtų įskaičiuotos į Centrui skiriamas biudžetines lėšas (šiuo metu kiekvienas pedagogas asmeniškai sumoka už pažymėjimo išdavimą 0,87 Eur).
5. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų priimto sprendimo pasekmių nenumatoma.
6. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų parengti nereikia.
7. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimo projektui įgyvendinti papildomų lėšų nereikia, tačiau Centro išlaidoms padengti kasmet papildomai reikės apie 1,20 tūkst. Eur kvalifikacijos tobulinimo pažymėjimų blankų įsigijimui (15000–14000 vnt. per metus).
8. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).** Sprendimo projekto rengimo metu buvo konsultuojamasi su Klaipėdos miesto savivaldybės administracijos ir Centro darbuotojais.
9. **Sprendimo projekto autorius ar autorių grupė, sprendimo projekto iniciatoriai.** Šio sprendimo projekto parengimą inicijavo Centro direktorė R. Stirbienė.
10. **Kiti reikalingi pagrindimai ir paaiškinimai.** Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2009 m. vasario 26 d. sprendimo Nr. T2-56 „Dėl kainų už atlygintinai teikiamas paslaugas Klaipėdos miesto pedagogų švietimo ir kultūros centre nustatymo“ lyginamasis variantas, 1 lapas.

Švietimo skyriaus vedėja Laima Prižgintienė